«Муслъымэн зэкъуэшхэр»
Президент Мурси Мухаммед политикэ утыкум икIащ, арщхьэкIэ абы и телъхьэхэм илъэс хъуауэ къэралым и щIыпIэ зэмылIэужьыгъуэхэм зыкъыщаIэт, правительствэщIэм емыдэIуэну цIыхухэр къыхураджэу. Лъыгъажэ фIэкIа абы зыри къишэркъым. «Муслъымэн зэкъуэшхэр» партым хэтхэм дзэ къулыкъущIэхэр езыхэм я цIыхубэм пэщIэува хуэдэу ягъэIу, пцIыкIэ псори ягъэжэкъуэну хущIокъу.
Мысырым и дзэм зэкIэ зешыIэ, арщхьэкIэ апхуэдэу куэдрэ зэремыкIуэкIынур белджылыщ. Ауэ исламистхэм ари сэбэп къахуэхъуркъым — цIыхухэм Iуэхур зыIутыр къагурыIуащ, зыкъэзыIэтахэм къэралыр зыхуашэр ялъагъу.
Бадзэуэгъуэм и 16-м лэжьэн щIидзащ пIалъэкIэ ягъэува правительствэм. Абы мазэ зыбжанэ дэкIмэ екIуэкIыну парламент, президент хэхыныгъэхэр къэсыху къэралыр экономикэ щытыкIэ гугъу дыдэм къришыжыну къыпэщытщ. Мыбдежми абыхэм зэран къащыхуохъу властыр зыIэщIэкIахэр.
ЖытIэнщи, иджы дыдэ Мысырым и Суд нэхъыщхьэм унафэ ищIащ «Муслъымэн зэкъуэшхэр» партыр адэкIэ лажьэ мыхъуну.
